b'\n_START_ARTICLE_\nViktoras Vasnecovas\n_START_PARAGRAPH_\nViktoras Vasnecovas (rus. \xd0\x92\xd0\xb8\xcc\x81\xd0\xba\xd1\x82\xd0\xbe\xd1\x80 \xd0\x9c\xd0\xb8\xd1\x85\xd0\xb0\xcc\x81\xd0\xb9\xd0\xbb\xd0\xbe\xd0\xb2\xd0\xb8\xd1\x87 \xd0\x92\xd0\xb0\xd1\x81\xd0\xbd\xd0\xb5\xd1\x86\xd0\xbe\xcc\x81\xd0\xb2, 1848\xe2\x80\x931926 m.) \xe2\x80\x93 Rusijos tapytojas, pagars\xc4\x97j\xc4\x99s rus\xc5\xb3 pasak\xc5\xb3 ir istoriniais paveikslais. Taip pat teatro dailininkas, architektas, grafikas.\n_START_SECTION_\nBiografija\n_START_PARAGRAPH_\nViktoras Vasnecovas gim\xc4\x97 1848 m. gegu\xc5\xbe\xc4\x97s 15 d. Rusijos imperijos Lopjalo kaimelyje Viatkos gubernijoje. Buvo antras i\xc5\xa1 \xc5\xa1e\xc5\xa1i\xc5\xb3 \xc5\xa1eimos vaik\xc5\xb3. Jo t\xc4\x97vas Michailas priklaus\xc4\x97 dvasininkijai, dom\xc4\x97josi gamtos mokslais, astronomija. Senelis buvo ikon\xc5\xb3 tapytojas, brolis Apolinaras Vasnecovas v\xc4\x97liau tapo \xc5\xbeymiu dailininku. Viktoras Vasnecovas mok\xc4\x97si seminarijoje Viatkoje, dirbo ikon\xc5\xb3 parduotuv\xc4\x97l\xc4\x97je ir pad\xc4\x97jo i\xc5\xa1tremtam i\xc5\xa1 Lietuvos dailininkui M. E. Andrioliui dekoruoti Viatkos Aleksandro Nevi\xc5\xa1kio sobor\xc4\x85. 1867 m. V. Vasnecovas aukcione pardav\xc4\x97 du savo paveikslus, kad surinkt\xc5\xb3 pinig\xc5\xb3 kelionei \xc4\xaf Sankt Peterburg\xc4\x85. I\xc5\xa1 prad\xc5\xbei\xc5\xb3 Sankt Peterburge jis mok\xc4\x97si pie\xc5\xa1imo mokykloje, 1868\xe2\x88\x921875 m. \xe2\x88\x92 Imperatori\xc5\xa1kojoje dail\xc4\x97s akademijoje. 1870 m. buvo \xc4\xafsteigta Kilnojam\xc5\xb3j\xc5\xb3 dail\xc4\x97s parod\xc5\xb3 draugija (\xe2\x80\x9eperedvi\xc5\xbenikai\xe2\x80\x9c). V. Vasnecovas tapo draugijos vadovo I. Kramskojaus draugu, suart\xc4\x97jo su I. Repinu. Po 1870 m. V. Vasnecovas u\xc5\xbesi\xc4\x97m\xc4\x97 grafika, 1874 m. u\xc5\xbe jos darbus buvo apdovanotas medaliu pasaulin\xc4\x97je parodoje Londone. Prad\xc4\x97jo tapyti aliejinius paveikslus. 1876 m. I. Repino kvietimu lank\xc4\x97si Pary\xc5\xbeiuje, suk\xc5\xabr\xc4\x97 paveiksl\xc4\x85 \xe2\x80\x9eAkrobatai\xe2\x80\x9c, eksponavo savo k\xc5\xabrini\xc5\xb3 Pary\xc5\xbeiaus salone._NEWLINE_1877 m. gr\xc4\xaf\xc5\xbe\xc4\x99s \xc4\xaf Maskv\xc4\x85, V. Vasnecovas nusisuko nuo peredvi\xc5\xbenik\xc5\xb3 pam\xc4\x97gt\xc5\xb3 buities ir kaimo vaizd\xc5\xb3 ir prad\xc4\x97jo tapyti paveikslus rus\xc5\xb3 pasak\xc5\xb3 ir bylin\xc5\xb3 motyvais. \xc5\xa0ie k\xc5\xabriniai buvo nesuprasti tuo metu, meninink\xc5\xb3 r\xc4\x97m\xc4\x97jas Pavelas Tretjakovas atsisak\xc4\x97 juos pirkti. 1881 m. paveikslas \xe2\x80\x9eAlionu\xc5\xa1ka\xe2\x80\x9c v\xc4\x97liau tapo vienu populiariausi\xc5\xb3 Rusijoje. 1884\xe2\x88\x921889 m. dailininkas dirbo ties freskomis Kijevo \xc5\xa0v. Vladimiro katedroje, susipa\xc5\xbeino su jaunesniu M. Vrubeliu, kuris tuo metu irgi joje dirbo. \xc5\xa0iuo laikotarpiu V. Vasnecovas nutap\xc4\x97 paveiksl\xc4\x85 \xe2\x80\x9eCaraitis ant pilko vilko\xe2\x80\x9c ir prad\xc4\x97jo \xc5\xbeymiausi\xc4\x85 savo k\xc5\xabrin\xc4\xaf \xe2\x80\x9eBogatyriai\xe2\x80\x9c. 1885 m. dailininkas keliavo \xc4\xaf Italij\xc4\x85 ir k\xc5\xabr\xc4\x97 menin\xc4\xaf apipavidalinim\xc4\x85 N. Rimskio-Korsakovo operai \xe2\x80\x9eSnieguol\xc4\x97\xe2\x80\x9c. 1897 m. bendradarbiavo su broliu Apolinaru ties kita N. Rimskio-Korsakovo opera \xe2\x80\x9eSadko\xe2\x80\x9c. K\xc5\xabr\xc4\x97 architekt\xc5\xabrinius projektus: 1882 m. \xe2\x88\x92 ba\xc5\xbeny\xc4\x8dios Abramceve (su Vasilijumi Polenovu), 1894 m. \xe2\x88\x92 savo namo Maskvoje, 1898 m. \xe2\x88\x92 Rusijos paviljono Pary\xc5\xbeiaus pasaulin\xc4\x97je parodoje, 1904 m. \xe2\x88\x92 Tretjakovo galerijos fasado. 1906\xe2\x88\x921911 m. V. Vasnecovas k\xc5\xabr\xc4\x97 Var\xc5\xa1uvos Aleksandro Nevi\xc5\xa1kio katedros mozaikas, prisid\xc4\x97jo prie A. Nevi\xc5\xa1kio soboro dizaino Maskvoje. 1912 m. caras Nikolajus II suteik\xc4\x97 jam bajoryst\xc4\x99. Po 1917 m. Spalio revoliucijos V. Vasnecovas k\xc5\xabr\xc4\x97 dizainus Raudonosios armijos kareivi\xc5\xb3 uniformoms (\xe2\x80\x9ebudionovka\xe2\x80\x9c), r\xc5\xabpinosi Maskvos valstybiniu istorijos muziejumi. Viktoras Vasnecovas mir\xc4\x97 1926 m. liepos 23 d. Maskvoje. 1953 m. jo name Maskvoje atidarytas Viktoro Vasnecovo muziejus.'